Lunglei Bawrhsap Pu R. Lalṭhazuala'n Lungleia P&E office leh sub-station a tlawh,"1412/2024-2025 2024 Thlazing ni 1: Vawiin khan Lunglei District Bawrhsap Pu R. Lalṭhazuala chuan Power & Electricity Department hnuaia Lunglei Power Circle (LPC) Superintending Engineer (SE) office, Lunglei Power Maintenance Division-I (PMD-I) Executive Engineer (EE) office leh Lunglei Power Sub-Station te a tlawh. Bawrhsap hi Additional Deputy Commissioner Pu James Miahlung leh District Information & Public Relations Officer Pu C. Lalhruaitluanga te'n ṭawiawmin, P&E Lunglei Power Circle SE Er Lalrinmawia hovin PMD-I EE Er Lalnunpuii leh PMD-II EE Er Lalngaihsaka te'n an lo dawngsawng a. Office hmunhma leh 2x6.3 MVA, 33/11 kV Sub-Station, Lunglei te lo fanpuiin, khawl leh thawktu dinhmun te, an hna thawh dan hrang hrangte Bawrhsap hi an hrilhfiah a. Lunglei Power Division hnuaia khaw hrang hrangin kawlphetha hnianghnar zawka an hmuh theihna tura thil pawimawh hrang hrang leh hma lakna tur ruahmanna te an sawi ho a ni. He hunah hian mipui himna atan khaw chhunga kawlphetha hrui thlun hnaih lutuka in sak pumpelh a nih theih nana hma lak dan tur te sawi ho a ni a. Lunglei khawpui chhungah kawnghmang nei leh felfai zawka power, TV, telephone, internet, etc. hrui chi hrang hrang zam/thlun a nih theih nana hma lak dan tur rawtna te pawh sawi ho niin, a ṭul angin bawhzui ni se, tih a ni. Lunglei Power Circle hian Mizoram chhim lam district pali - Lunglei, Siaha, Lawngtlai leh Hnahthial district-te bialin, a huam chhungah hian consumer 66,949 an awm a. LPC hnuaiah hian division pali - Lunglei Power Maintenance Division-I (PMD-I), Lunglei Power Maintenance Division-II (PMD-II), Siaha Power Division (SPD) leh Lawngtlai Power Division (LPD) te awmin, PMD-I hnuaiah sub-division pali, PMD-II hnuaiah sub-division pathum leh SPD leh LPD hnuaiah sub-division pahnih ve ve, a zavaiin LPC huam chhungah sub-division office 11 a awm a ni. Lunglei Power Circle hnuaiah hian 132kV sub-station pahnih - Khawiva leh Kawmzawlah a awm a; 33kV sub-station 17 leh distribution transformer (DT) 680 a awm bawk a. Kawlphetha pekna hrui (electric line) sei/thui zawng chu heti ang hi a ni: 132kV lines - 181.550 km 33kV lines - 644.21 km 11kV lines - 1985.75 km LT lines - 931 km. Attachment Loading attachment...",Dated: 1 st Aug 24 4:50 PM,https://dipr.mizoram.gov.in/post/lunglei-bawrhsap-pu-r-lalhazualan-lungleia-pe-office-leh-sub-station-a-tlawh